ET Euroopa Liidu Teataja C 262/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 262/06

Käesoleva dokumendi avaldamine annab õiguse esitada taotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„BAYERISCHE BREZE” / „BAYERISCHE BREZN” / „BAYERISCHE BREZ’N” / „BAYERISCHE BREZEL”

EÜ nr: DE-PGI-0005-0971-23.02.2012

KGT ( X ) KPN ( )

1. Nimetus

„Bayerische Breze” / „Bayerische Brezn” / „Bayerische Brez’n” / „Bayerische Brezel”

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 2.4 Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida 1. punktis esitatud nimetus tähistab

Nimetusega „Bayerische Brezen” tähistatakse traditsioonilist soolast küpsetist, mille puhul kasutatakse ka nimetust „Bayerische Brezn”, „Bayerische Brez’n”, „Bayerische Brezel”. Toote „Bayerische Brezen” kuju sümboliseerib palveks ristatud käsi. Selline kuju saadakse õhukeseks rullitud tainariba otste põimimisel nii, et keskele tekib topeltsõlm. Riba mõlemad otsad vajutatakse üksteises eraldi soolakringli laiema kaarekujulise osa külge selliselt, et moodustuks kolm võimalikult ühesuurust pinda. Tavapäraselt on Baieri soolakringel „Bayerische Brezen” tugevalt läikiva vasepruuni värvi koorikuga. Küpsemisel koorikusse tekkinud heledamad praod on kontrastiks kringli tumepruunile põhivärvusele.

Soolveemaitse poolest erilise küpsetise krõbe koorik murdub söömisel ja on tunda veel säilinud pehmet vatisust.

Mitme eri variandi ja suurusega saadav küpsetis on enamasti üle puistatud suureteralise soolaga. Alternatiivina võib kringlile olla raputatud ka mooni-, seesami-, kõrvitsa- või päevalilleseemneid või ka juustu. Küpsetise õhuke koorik muutub küpsetamisel läikivalt kastanpruuniks. Tainas on seevastu niiske, pehme ja hele.

Toodet „Bayerische Brezen” pakutakse ka sügavkülmutatud tainana (nt eraettevõttes edasitöötlemiseks, müügiks toiduainekaupluste ja hulgimüügiladude lettidel sügavkülmutatud tootena, mida kodus küpsetatakse jne). Ka külmutatult on küpsetistel kringli kuju ning seega – ning mitte üksnes punktis 5.2. kirjeldatud retsepti ja kuju tõttu – kehtib nende suhtes kaitstud geograafilise tähisega hõlmatud kaitse. Enne külmutamist kastetakse sügavkülmutatud tainatooted tavaliselt lahusesse.

3.3. Tooraine (üksnes töödeldud toodete puhul)

Toote „Bayerische Brezen” valmistamiseks on vaja nisujahu, vett, pärmi, teataval juhul linnasega küpsetuspulbrit, söögisoola, kaltsineeritud soodat ja rasva.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Müügivalmis või sügavkülmutatud soolakringli kogu tootmisprotsess.

Punktis 3.3. osutatud toorainetest valmistatud tainast sõtkutakse jõuliselt. Seejärel jagatakse see tükkideks, mis rullitakse otstest ahenevateks ribadeks. Väike kringel põimitakse käsitsi (erilise käeheitevõttega) või mehaaniliselt ribast, mille mõlemad otsad vajutatakse eraldi laiema osa külge. Enne soodalahusesse kastmist töödeldakse valmisvormitud tainatooted kohe edasi (hangumine) või jahutatakse (käärimise viibimine). Kringlid kastetakse lahjendatud soodalahusesse, milles on naatriumhüdroksiidi vähem kui 4 %. Seejärel puistatakse toode üle soolakringli jaoks ettenähtud soolaga ja küpsetatakse. Pärast küpsetamist peab küpsetisi korralikult jahutama ja kuivas kohas säilitama, sest muidu imendub vesi läbi toote õhukese kooriku.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Baierimaa

5. Seos geograafilise piirkonnaga

5.1. Geograafilise piirkonna eripära

Soolakringel on kujundküpsetis, mille eelkäija oli ilmselt armulaualeivakesena kasutusel olnud rooma rõngasleib. Rõngasleiba küpsetati eelkõige kloostrites. Esialgu muutus leiva kuju selliselt, et üks haru ulatus üle rõnga ja moodustus nagu number kuus. Soolakringli praegune kuju saadi kahe üheharulise kringli omavahel kokkupõimimise teel. Nii tekkis küpsetis, mida me tänapäevalgi tunneme. Nimetusega „Bayerische Brezen” (samuti „Bayerische Brezn”, „Bayerische Brez’n”, „Bayerische Brezel”) tohib tähistada üksnes eespool kirjeldatud kujuga kringleid.

Nimetuses viidatakse vanaülemsaksa sõna Brezitella kaudu ladinakeelsele mõistele brachiatellium, mida võiks tõlkida sõnaga „käsivarreke”. Nagu punktis 3.2. juba märgitud, sümboliseerib soolakringel palvetamiseks ristatud käsi. See oli eriline pühadeaegne küpsetis, mida tehti uusaastaks, palmipuudepühaks või lõikustänupühaks. Kuna Lõuna-Saksmaal oli kloostreid eriti arvukalt, on soolakringel just sealkandis väga levinud küpsetis.

5.2. Toote eripära

Toote „Bayerische Brezen” eripära kajastub nii selle toote nimetuse kirjapildis kui ka ainulaadsetes omadustes. Nii on selle küpsetise harud (ehk nö käsivarrekesed) paksemad kui tootel „Schwäbische Brezel”. Erinevalt tootest „Schwäbische Brezel” ei lõigata toote „Bayerische Brezen” laiemat osa pikuti lõhki (st sisselõige puudub), aga ometi on kringli pragunenud pealispind kõigi Baieri soolakringlite tunnus. Baieri soolakringlites on vähem rasva (1,5–4 %) kui Švaabi samalaadsetes küpsetistes (4–8 %). Tänu suhteliselt väikesele rasvasisaldusele (maksimaalselt 4 % jahukoguse kohta) on toode „Bayerische Brezen” eriti krõbe. Vastupidiselt tootele „Schwäbische Brezel” peab toode „Bayerische Breze” olema ühtlaselt läbi küpsenud.

Piirkondlikud erinevused avalduvad eelkõige toote kujus. Kui Švaabi soolakringli harude alguskoht on küllaltki madalal, mistõttu ülemist kaart saab nimetada vatsaks, siis Baieri tüüpilise soolakringli harude alguspunkt on märgatavalt kõrgemal.

Sellest, et Baierimaal peetakse toodet „Bayerische Brezen” traditsiooniliseks piirkondlikuks eriroaks, annab tunnistust ka toote registreerimine Baieri liidumaa toiduvaldkonna, põllumajanduse ja metsanduse ministeeriumi tüüpiliste Baieri roogade andmebaasis. Lisaks sellele on paljudes allikates alati viide tootele kui Baieri piirkondlikule eriroale.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Baieri soolakringli saamislugu põhineb juhuslikul segiajamisel. Pagar Anton Nepomuk Pfannenbrenner töötas 19. sajandil Müncheni kuninglikus kohvikus, mis kuulus õukonnavarustaja Johan Eillesele. Ühel 1839. aasta päeval juhtus tal pagaritöökojas saatuslik äpardus. Selle asemel, et kringleid nagu tavaliselt suhkruveega glasuurida, kasutas ta ekslikult soodalahust, mis oli tegelikult mõeldud küpsetusplaatide puhastamiseks. Tulemus oli nii vaimustav, et veel selsamal hommikul sai Württembergi kuningakoja saadik Wilhelm Eugen von Ursingen ühte valmis soolakringlit maitsta. Nii on 11. veebruar 1839 päev, mil teadaolevalt müüdi esimene soolakringel.

Baierimaal toodetakse soolakringleid peaaegu igas pagaritöökojas. Soolakringlil on kindel koht Baieri õhtusöögikultuuris ning see on ka Müncheni piirkondlike eriroogade Weisswurst'i ja Baieri Leberkäse lahutamatu lisand. Toode „Bayerische Brezen” on tarbijate hulgas kõrgelt hinnatud ning kogu maailmas hea mainega. Tänu maailma suurimale rahvapeole Münchener Oktoberfest on selle toote kuulsus levinud üle kogu maailma.

Toode „Bayerische Brezen” on Baieri traditsioonilise pagaritöö tulemus, mida võib leida üksnes Baierimaal.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://register.dpma.de/DPMAregister/geo/detail.pdfdownload/31500

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.